Служыў ён на сваёй пасадзе ўжо больш двух гадоў. Крыху болей прайшло, як у былым саўгасным цэнтры ўрачыста абвясцiлi аб адкрыццi аграгарадка. Пасёлак i дагэтуль па мясцовых мерках лiчыўся шматнаселеным, а пасля свайго напалову капiтальнага, напалову касметычнага рамонту яшчэ больш палюднеў. Праўда, люд гэты, можна сказаць, прабываў тут транзiтам: прыязджаў i ад’язджаў, не пакiдаючы за сабой анiякага следу.